b'\n_START_ARTICLE_\nIP adresas\n_START_PARAGRAPH_\nIP adresas \xe2\x80\x93 kompiuterio identifikatorius IP tinkluose. Tai tam tikrame tinkle unikalus skai\xc4\x8dius, naudojamas vienareik\xc5\xa1mei duomen\xc5\xb3 paketo siunt\xc4\x97jo ir gav\xc4\x97jo identifikacijai ir skiriamas \xc5\xbemogaus ar organizacijos, administruojan\xc4\x8dios duot\xc4\x85j\xc4\xaf IP tinkl\xc4\x85. _NEWLINE_D\xc4\x97l to, kad IP adresai suteikiami kontroliuojamai ir yra unikal\xc5\xabs, jie leid\xc5\xbeia duomenis persi\xc5\xb3sti ir labai dideliais kompiuteri\xc5\xb3 tinklais, pvz., Internetu, kadangi mar\xc5\xa1rutizatoriai, per kuriuos keliauja duomenys, \xc5\xbeino kur juos toliau nukreipti. Kita vertus, toki\xc5\xb3 adres\xc5\xb3 administravimas reikalauja papildom\xc5\xb3 organizacini\xc5\xb3 bei darbo i\xc5\xa1laid\xc5\xb3._NEWLINE_Domen\xc5\xb3 vard\xc5\xb3 susiejimu su IP adresais u\xc5\xbesiima vard\xc5\xb3 sri\xc4\x8di\xc5\xb3 sistema.\n_START_SECTION_\nIP 4-a versija\n_START_PARAGRAPH_\n\xc5\xa0iuo metu naudojama sistema skaitiniams adresams naudoja 32 bitus, tod\xc4\x97l teori\xc5\xa1kai i\xc5\xa1 viso galima panaudoti vir\xc5\xa1 keturi\xc5\xb3 milijard\xc5\xb3 adres\xc5\xb3. Prakti\xc5\xa1kai \xc5\xa1i\xc5\xb3 adres\xc5\xb3 yra \xc5\xbeymiai ma\xc5\xbeiau, nes nema\xc5\xbea dalis naudojama specialioms reikm\xc4\x97ms. Kadangi laisv\xc5\xb3 4-os versijos adres\xc5\xb3 ma\xc5\xbe\xc4\x97ja, raginama pereiti prie IP 6-os versijos._NEWLINE_Ketvirtos versijos adresas sudaromas i\xc5\xa1 keturi\xc5\xb3 ta\xc5\xa1kais atskirt\xc5\xb3 skirting\xc5\xb3 skai\xc4\x8di\xc5\xb3, kuri\xc5\xb3 kiekvienas n\xc4\x97ra didesnis u\xc5\xbe 255. Adresas 255.255.255.255 laikomas bet kokio kompiuterio adresu.\n_START_SECTION_\nIP adres\xc5\xb3 klasifikacija\n_START_PARAGRAPH_\nIP adresas susideda i\xc5\xa1 dviej\xc5\xb3 dali\xc5\xb3: tinklo ir kompiuterio tame tinkle adres\xc5\xb3, pvz.: IP adresas 150.10.46.12 nusako, kad kompiuteris yra 150.10 tinkle ir jo adresas tame tinkle yra 46.12, t. y. 2 baitai tinklo adresui ir 2 baitai adresams tame tinkle. I\xc5\xa1 pateikto pavyzd\xc5\xbeio matosi, kad adres\xc5\xb3 erdv\xc4\x97 150.10.0.0 tinkle yra 65534 adresai. Tam, kad b\xc5\xabt\xc5\xb3 galima panaudoti skirting\xc5\xb3 dyd\xc5\xbeio tinklus, IP adres\xc5\xb3 erdv\xc4\x97 yra padalinta \xc4\xaf skirtingas klases. Kiekvienas tinklas apr\xc4\x97pia tam tikr\xc4\x85 adres\xc5\xb3 interval\xc4\x85, kur pirmas galimas IP adresas tinkle identifikuoja pat\xc4\xaf tinkl\xc4\x85 (angl. network address) ir tod\xc4\x97l yra rezervuotas, pvz.: tinklo 150.10 pirmas IP adresas yra 150.10.0.0. Taip pat rezervuotas yra paskutinis IP adresas tinkle, kuris naudojamas adresuoti visiems IP adresams tinkle (angl. broadcast address), pvz.: visi IP adresai tinkle 150.10 yra adresuojami IP adresu 150.10.255.255. Pana\xc5\xa1iai yra rezervuoti pirmas ir paskutinis tinklai kiekvienoje IP klas\xc4\x97je.\n_START_SECTION_\nIP 6-a versija\n_START_PARAGRAPH_\n\xc5\xa0is standartas adresui skiria 128 bitus, tod\xc4\x97l galim\xc5\xb3 adres\xc5\xb3 skai\xc4\x8dius i\xc5\xa1auga, ir patenkina visas augimo prognozes. Ta\xc4\x8diau praktikoje 6-a versija dar n\xc4\x97ra pla\xc4\x8diai naudojama.\n_START_SECTION_\nKuo skiriasi statinis IP adresas nuo dinaminio IP adreso\n_START_PARAGRAPH_\nKiekvienas prie interneto jungiamas kompiuteris turi savo IP adres\xc4\x85. Kiekvien\xc4\x85 kart\xc4\x85 jungiantis prie kompiuterio, statinis IP adresas lieka toks pat. Dinaminis IP adresas yra laikinas, tod\xc4\x97l, kaskart prisijungus prie interneto tinklo, jis gali b\xc5\xabti vis kitoks, t. y. serveris kompiuteriui kiekvien\xc4\x85 kart\xc4\x85 priskiria nauj\xc4\x85 adres\xc4\x85, parinkt\xc4\x85 i\xc5\xa1 daugelio serverio turim\xc5\xb3 ir tuo metu esan\xc4\x8di\xc5\xb3 laisv\xc5\xb3 adres\xc5\xb3._NEWLINE_Pvz., kompanija turi tam tikr\xc4\x85 fiksuot\xc4\x85 kiek\xc4\xaf IP adres\xc5\xb3 (pvz., 200) ir (da\xc5\xbeniausiai) dar daugiau klient\xc5\xb3 (pvz., 400). Jeigu visiems tiems klientams b\xc5\xabt\xc5\xb3 i\xc5\xa1dalinta po IP adres\xc4\x85, tokiu atveju kompanija gal\xc4\x97t\xc5\xb3 tur\xc4\x97ti tik 200 klient\xc5\xb3. Pana\xc5\xa1iais atvejais ir naudojami dinaminiai IP adresai. Internetu vienu metu nesinaudoja visi 400 klient\xc5\xb3. Manykime, kad pastoviai prisijung\xc4\x99 yra apie 150 \xc5\xbemoni\xc5\xb3. Taigi, u\xc5\xbeimti b\xc5\xabna 150 IP adres\xc5\xb3 ir 50 lieka laisvi (rezerve). Kai prie Interneto prisijungia dar keli vartojai (pvz., 4), jiems i\xc5\xa1karto priskiriami kompanijos turimi, bet nenaudojami IP adresai. Kompanijai dar lieka laisvi 46 IP adresai. Bet ka\xc5\xbekas tuo pat metu ir atsijungia nuo Interneto (pvz., 8 \xc5\xbemon\xc4\x97s). J\xc5\xb3 naudoti IP adresai tampa laisvais ir kompanija jau (v\xc4\x97l) rezerve turi 54 laisvus IP adresus. Kai v\xc4\x97l prisijungia koks vartotojas, jam priskiriamas atsilaisvin\xc4\x99s adresas. Tokiu b\xc5\xabdu kompanija, tur\xc4\x97dama tik 200 IP adres\xc5\xb3, gali tiekti Internet\xc4\x85 didesniam u\xc5\xbe \xc5\xa1\xc4\xaf skai\xc4\x8di\xc5\xb3 klient\xc5\xb3 kiekiui. T. y. bet kuriuo kompanijos turimu IP adresu, laikui b\xc4\x97gant, gali pasinaudoti visi 400 klient\xc5\xb3.'